b'\n_START_ARTICLE_\nNatrij\n_START_SECTION_\nZna\xc4\x8dilnosti\n_START_PARAGRAPH_\nPri sobni temperaturi je natrij dovolj mehak, da se ga lahko re\xc5\xbee z no\xc5\xbeem. \xc4\x8ce se ga izpostavi zraku, bo svetel srebrnkat sijaj kovine s\xc4\x8dasoma postal temnej\xc5\xa1i. Natrij ima precej visoko gostoto, celo vi\xc5\xa1jo kot kalij, \xc4\x8deprav gostota alkalijskih kovin nara\xc5\xa1\xc4\x8da po skupini navzdol. Natrij je precej dober prevodnik toplote.\n_START_SECTION_\nKemijske zna\xc4\x8dilnosti\n_START_PARAGRAPH_\nNatrij z vodo reagira zelo burno, in sicer eksotermno. \xc4\x8ce se v vodo vr\xc5\xbee manj\xc5\xa1e kose natrija, ti poskakujejo na vodni gladini, dokler popolnoma ne zreagirajo v natrijev hidroksid. Ve\xc4\x8dji kosi kovine lahko ob stiku z vodo celo eksplodirajo. Pri reakciji natrija z vodo nastajata zelo jedek natrijev hidroksid in plin vodik.\n_START_SECTION_\nKemijske spojine\n_START_PARAGRAPH_\nNatrijeve spojine so zelo pomembne za kemijsko, steklarsko, kovinarsko, papirno, naftno, tekstilno in kozmeti\xc4\x8dno industrijo. Ve\xc4\x8dina trdih mil je navadno sestavljenih iz soli natrija in katere od ma\xc5\xa1\xc4\x8dobnih kislin. V industrji so najbolj pomembne naslednje natrijeve spojine: kuhinjska sol (NaCl),natrijev hidroksid (NaOH), natrijev karbonat (Na\xe2\x82\x82CO\xe2\x82\x83), soda bikarbona ali natrijev hidrogenkarbonat (NaHCO\xe2\x82\x83), natrijev nitrat (NaNO\xe2\x82\x83), natrijev heksafluoro aluminat ali kriolit (Na\xe2\x82\x83AlF\xe2\x82\x86) in boraks (Na\xe2\x82\x82B\xe2\x82\x84O\xe2\x82\x87\xc2\xb710H\xe2\x82\x82O). Natrij navadno tvori v vodi topne kristale, kot so sulfati, nitrati, halidi, karboksilati in karbonati. Obstajajo le posamezni primeri natrijevih spojin, ki precipitacirajo iz vodnih raztopin. V naravi obstaja veliko primerov netopnih natrijevih spojin, kot na primer glinenci.\n_START_SECTION_\nSpektroskopija\n_START_PARAGRAPH_\nKo natrij ali natrijeve spojine pridejo v stik z ognjem, postane plamen \xc5\xbeivo rumene barve.\n_START_SECTION_\nIzotopi\n_START_PARAGRAPH_\nZnanih je trinajst natrijevih izotopov. Edini stabilen izmed njih je izotop \xc2\xb2\xc2\xb3Na. Natrij ima tudi dva radioaktivna kozmogena izotopa, ki imata med Na izotopi najdalj\xc5\xa1o razpolovno dobo, \xc2\xb2\xc2\xb3Na ima razpolovno dobo 2,6 leta, \xc2\xb2\xe2\x81\xb4Na pa 15 ur. Izpostavljanje stabilnih atomov natrija akutnemu nevtronskemu sevanju (npr. jedrske nesre\xc4\x8de) povzro\xc4\x8di pretvorbo nekaterih stabilnih \xc2\xb2\xc2\xb3Na izotopov v \xc2\xb2\xe2\x81\xb4Na izotope. To se dogaja v \xc4\x8dlove\xc5\xa1ki krvni plazmi. Z merjenjem koncentracije tega izotopa, lahko ugotovimo koli\xc4\x8dino sevanja pri \xc5\xbertvi.\n_START_SECTION_\nZgodovina\n_START_PARAGRAPH_\nNatrijevi ioni so gradniki kristala natrijevega klorida (NaCl), poznanega tudi kot kuhinjska sol. Sol je pomemben proizvod v \xc4\x8dlovekovih dejavnostih \xc5\xbee od nekdaj, kar dokazuje angle\xc5\xa1ka beseda salary (pla\xc4\x8da, pla\xc4\x8dilo), ki se nana\xc5\xa1a na oblate soli t. i. salarium, ki so jih rimski vojaki v\xc4\x8dasih dobili skupaj z ostalim pla\xc4\x8dilom. V srednjeve\xc5\xa1ki Evropi je bil natrij velikokrat uporabljen kot zdravilo za glavobol. Natrijevo kemijsko kratico Na je prvi objavil J\xc3\xb6ns Jacob Berzelius v svojem sistemu atomskih simbolov in je okraj\xc5\xa1ava latinskega imena Natron; Natrium, ki pomeni naravne mineralne snovi, katerih glavna sestavina je natrijev hidrogenkarbonat. Natrijev hidrogenkarbonat je imel v zgodovini in ima \xc5\xa1e danes pomembno vlogo v industriji in kulinariki, uporablja se kot vzhajalno sredstvo (Je glavna sestavine pecilnih pra\xc5\xa1kov). \xc4\x8ceprav je bil natrij \xc5\xbee dolgo poznan v spojinah, ga je \xc5\xa1ele leta 1807 z elektrolizo v kavsti\xc4\x8dno sodo ali lug (natrijev hidroksid) izoliral sir Humphry Davy.\n_START_SECTION_\nNahajali\xc5\xa1\xc4\x8de\n_START_PARAGRAPH_\nZaradi visoke reaktivnosti se natrij v naravi najde le v spojinah. Natrij predstavlja pribli\xc5\xbeno 2,6\xc2\xa0% mase Zemljine skorje in je \xc5\xa1esti najpogostej\xc5\xa1i element na Zemlji ter tako najpogostej\xc5\xa1a alkalijska kovina. Najde se ga v mnogih soleh, od katerih je napogostej\xc5\xa1a kuhinjska sol (natrijev klorid), ki je v velikih koli\xc4\x8dinah raztopljena v morski vodi, pojavlja pa se tudi v trdni obliki (haliti). Natrij je obilno prisoten tudi v zvezdah, njegova spektralna \xc4\x8drta D je med najbolj vidnimi v zvezdni svetlobi.\n_START_SECTION_\nKomercialna proizvodnja\n_START_PARAGRAPH_\nNatrij je bil prvi\xc4\x8d komercialno proizveden leta 1855 s toplotno redukcijo natrijevega karbonata pri 1100 stopinjah celzija, kar je znano kot Devillov postopek. Postopek pridobivanja natrija, ki temelji na redukciji natrijevega hidroksida, so razvili leta 1886. Natrij se danes pridobiva z elektrolizo taline natrijevega klorida po patentiranem postopku iz leta 1924.\n_START_SECTION_\nPomen natrija v telesu\n_START_PARAGRAPH_\nNatrij je izjemno pomemben element za vse organizme. Zmanj\xc5\xa1evanje koli\xc4\x8dine natrija v ledvicah ljudje ob\xc4\x8dutimo kot padanje krvnega pritiska (vrtoglavica, glavobol, zaspanost), posledi\xc4\x8dno se za\xc4\x8dne izlo\xc4\x8dati renin hormon, ki deluje na ve\xc4\x8d na\xc4\x8dinov. Ta posredno povzro\xc4\x8da nastajanje hormona aldosteron, ki zmanj\xc5\xa1uje izlo\xc4\x8danje natrija v urinu. Ko v telo ponovno pride dovolj natrija (vnos s hrano, pija\xc4\x8do - izotoni\xc4\x8dni napitki), se s tem koncentracija natrija v telesu ponovno pove\xc4\x8da, dvigne se tudi krvni pritisk. Telo za\xc4\x8dne ponovno zadr\xc5\xbeevati vodo, kar pripomore k obnovi telesne teko\xc4\x8dine. Pri dolgotrajnih te\xc5\xbejih fizi\xc4\x8dnih naporih nam lahko za\xc4\x8dne primanjkovati soli, kar lahko privede do mi\xc5\xa1i\xc4\x8dnih kr\xc4\x8dev._NEWLINE_Natrijevi kationi imajo pomembno vlogo za nevronske funkcije (mo\xc5\xbegani in \xc5\xbeiv\xc4\x8devje) in pri vplivanju na osmotsko ravnote\xc5\xbeje medceli\xc4\x8dne teko\xc4\x8dine. Dovajanje soli v telo je klju\xc4\x8dnega pomena za pravilen potek kemijskih reakcij v telesu. Volumen zunaj celi\xc4\x8dne teko\xc4\x8dine je obi\xc4\x8dajno 15 litrov na 70\xc2\xa0kg \xc4\x8dlove\xc5\xa1ke mase (90\xc2\xa0% celotne telesne teko\xc4\x8dine vsebuje 50 gramov natrija).'